**Ministru kabineta noteikumu projekta**

**“****Grozījumi Ministru kabineta 2016. gada 1. novembra noteikumos Nr. 695 „Digitālās drošības uzraudzības komitejas nolikums””**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Netiek aizpildīts, pamatojoties uz Ministru kabineta 2009. gada 15. decembra instrukcijas Nr. 19 “Tiesību akta projekta sākotnējās ietekmes izvērtēšanas kārtība” 5.1. apakšpunktu. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Grozījumi Ministru kabineta 2016. gada 1. novembra noteikumos Nr. 695 “Digitālās drošības uzraudzības komitejas nolikums”” (turpmāk – noteikumu projekts) ir izstrādāts, ņemot vērā grozījumus likuma “Par tautas nobalsošanu, likumu ierosināšanu un Eiropas pilsoņu iniciatīvu” 25.1 pantā (stājās spēkā 2020. gada 31. decembrī). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašlaik Ministru kabineta 2016. gada 1. novembra noteikumi Nr. 695 “Digitālās drošības uzraudzības komitejas nolikums” (turpmāk – nolikums) nosaka, ka Digitālās drošības uzraudzības komiteja (turpmāk – komiteja) ir koleģiāla uzraudzības institūcija aizsardzības ministra pakļautībā, kuras mērķis ir:   1. uzraudzīt un reģistrēt kvalificētus un kvalificētus paaugstinātas drošības elektroniskās identifikācijas pakalpojuma sniedzējus un to sniegtos pakalpojumus kvalificētu elektroniskās identifikācijas pakalpojumu sniedzēju reģistrā; 2. uzraudzīt un apstiprināt uzticamus sertifikācijas pakalpojumu sniedzējus un to sniegtos pakalpojumus un izveidot, uzturēt un publicēt uzticamības sarakstus; 3. pārbaudīt un sertificēt parakstu vākšanas tiešsaistes sistēmas atbilstību drošības un tehniskajiem parametriem; 4. uzraudzīt pamatpakalpojuma sniedzējus un digitālā pakalpojuma sniedzējus.   Ar noteikumu projektu komitejai tiek noteikts jauns mērķis un funkcija, kura deleģēta likumā “Par tautas nobalsošanu, likuma ierosināšanu un Eiropas pilsoņu iniciatīvu” – izsniegt sertifikātu, kas apliecina, ka tiešsaistes sistēma, ko izmanto paziņojumu par atbalstu Eiropas pilsoņu iniciatīvai vākšanai, atbilst drošības un tehniskajiem parametriem, kādi noteikti Eiropas Parlamenta un Padomes 2011. gada 16. februāra regulā (ES) Nr. 211/2011 par pilsoņu iniciatīvu (turpmāk – EPI regula).  Pēc iesnieguma un nepieciešamās dokumentācijas saņemšanas no iniciatīvas organizatora komitejai tas ir jāizskata un mēneša laikā jāizsniedz sertifikāts vai jāpieņem lēmums par atteikumu izsniegt sertifikātu.  Pirms grozījumu likumā “Par tautas nobalsošanu, likuma ierosināšanu un Eiropas pilsoņu iniciatīvu” stāšanās spēkā 2020. gada 31. decembrī šī funkcija bija Latvijas Universitātes Matemātikas un informātikas institūta struktūrvienības “Informācijas tehnoloģiju drošības incidentu novēršanas institūcija” (turpmāk – CERT.LV) pārziņā, bet jau sākotnēji, pievienojot Eiropas pilsoņu iniciatīvas tiešsaistes sistēmas atbilstības sertifikāta izsniegšanas funkciju CERT.LV, tas tika uzskatīts par pagaidu risinājumu, jo šādi pienākumi nav atbilstoši pasaules praksē pieņemtajai CERT vienību būtībai. Tas ir norādīts arī informatīvajā ziņojumā “Par parakstu vākšanas tiešsaistes sistēmas atbilstības sertifikāta izsniegšanas praksi un turpmāko rīcību parakstu vākšanas sistēmas drošības prasību izpildes uzraudzībai” (turpmāk – informatīvais ziņojums), kurš tika pieņemts zināšanai ar Ministru kabineta 2015. gada 8. decembra sēdes protokola Nr. 66 50.§. Informatīvā ziņojuma 2. punktā noteikts, ka Aizsardzības ministrijai, veidojot vienotu, koleģiālu uzraudzības institūciju (komiteju), ir jāparedz tai Eiropas pilsoņu iniciatīvas tiešsaistes sistēmas atbilstības sertifikāta izsniegšanas funkcija attiecībā uz savāktajiem paziņojumiem par atbalstu Eiropas pilsoņu iniciatīvām.  Ar grozījumiem likuma “Par tautas nobalsošanu, likumu ierosināšanu un Eiropas pilsoņu iniciatīvu” 25.1pantā, tika noteikts, ka, ja paziņojumus par atbalstu Eiropas pilsoņu iniciatīvai paredzēts vākt tiešsaistē, iniciatīvas organizatori iesniegumu ar lūgumu izsniegt sertifikātu, kas apliecina, ka tiešsaistes sistēma, ko izmanto minētajam mērķim, atbilst drošības un tehniskajiem parametriem, kādi noteikti EPI regulā, iesniedz komitejai. Attiecīgi komitejas nolikumā ir nepieciešams veikt grozījumus, lai pievienotu jaunu mērķi un funkciju, nosakot, ka komiteja turpmāk izvērtēs tiešsaistes sistēmas un izsniegs sertifikātu, kas apliecina, ka tiešsaistes sistēmai, ko izmanto paziņojumu par atbalstu Eiropas pilsoņu iniciatīvai vākšanai, ir atbilstīgi drošības un tehniskie parametri. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija. |
| 4. | Cita informācija | Komiteja tai uzticētos pienākumus un funkcijas turpinās veikt esošo cilvēkresursu un finanšu resursu ietvaros. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums ietekmēs:   1. komiteju, kuras sastāvā ir Aizsardzības ministrijas valsts sekretārs, Satiksmes ministrijas valsts sekretārs, Tieslietu ministrijas valsts sekretārs, Iekšlietu ministrijas valsts sekretārs, Vides aizsardzības un reģionālās attīstības ministrijas valsts sekretārs, Datu valsts inspekcijas vadītājs, Latvijas Universitātes un informātikas institūta struktūrvienības CERT.LV vadītājs un komitejas sekretariāta vadītājs, kā arī speciālistus vai ekspertus, kurus var pieaicināt piedalīties komitejas sēdē. 2. Eiropas pilsoņu iniciatīvu organizatorus, kuri iesniedz komitejai iesniegumu ar lūgumu izsniegt sertifikātu, ka tiešsaistes sistēmai, ko izmanto paziņojumu par atbalstu Eiropas pilsoņu iniciatīvai vākšanai, ir atbilstīgi drošības un tehniskie parametri, lai nodrošinātu atbilstību Eiropas Parlamenta un Padomes 2011. gada 16. februāra regulas (ES) Nr. 211/2011 par pilsoņu iniciatīvu 6. panta 4. punkta prasībām. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskajam regulējumam nav ietekmes uz tautsaimniecību. Komitejai tiek uzlikti papildu pienākumi, kas palielina tās administratīvo slogu. Funkcijas tiks veiktas esošo cilvēkresursu un finanšu resursu ietvaros. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Ar likuma “Par tautas nobalsošanu, likumu ierosināšanu un Eiropas pilsoņu iniciatīvu” 25.1 pantu un noteikumu projektu tiek īstenots EPI regulas 6. panta 2. punkts. Saskaņā ar regulu organizatori lūdz attiecīgās dalībvalsts kompetento iestādi apliecināt, ka Eiropas pilsoņu iniciatīvas tiešsaistes sistēma atbilst regulas 6. panta 4. punktā norādītajiem drošības un tehniskajiem parametriem. Līdz šim kompetentās iestādes funkciju īstenoja CERT.LV, šo funkciju pārņem Digitālā drošības uzraudzības komiteja. |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav. |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Ar noteikumu projektu ievieš EPI regulas 6. panta 3. punktu. | | |
| A | B | C | D |
| EPI regulas 6. panta 3. punkts | Noteikumu projekta 1.5. apakšpunkts | Ieviesta pilnībā. | Neparedz stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Regula rīcības brīvību neparedz. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. | | |
| Cita informācija | Nav. | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā”, lai informētu sabiedrību par projektu un dotu iespēju izteikt viedokli, projekts pirms tā iesniegšanas Valsts sekretāru sanāksmē ievietots Aizsardzības ministrijas tīmekļvietnē. Atbilstoši MK noteikumu Nr. 970 14. punktam elektroniski sagatavotais paziņojums par līdzdalības procesu tika iesniegts arī Valsts kancelejai publicēšanai tās tīmekļa vietnē. |
| 2. | Sabiedrības līdzdalība projekta izstrādē | Lai informētu sabiedrību par projektu un dotu iespēju izteikt viedokli, projekts pirms tā iesniegšanas Valsts sekretāru sanāksmē 2020. gada 10. decembrī ievietots Aizsardzības ministrijas tīmekļvietnes sadaļā “Sabiedriskās un publiskās apspriešanas” (saite: https://www.mod.gov.lv/lv/nozares-politika/sabiedribas-lidzdaliba/sabiedriskas-un-publiskas-apspriesanas) un Valsts kancelejas tīmekļvietnes sadaļā “Ministru kabineta diskusiju dokumenti”:  (saite: <https://www.mk.gov.lv/content/ministru-kabineta-diskusiju-dokumenti>). |
| 3. | Sabiedrības līdzdalības rezultāti | Priekšlikumi noteiktajā laika periodā netika sniegti. |
| 4. | Cita informācija | Nav. |

|  |  |  |  |
| --- | --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | | |
| 1. | Projekta izpildē iesaistītās institūcijas | Komitejas sastāvā esošās institūcijas:   * Aizsardzības ministrija; * Satiksmes ministrija; * Tieslietu ministrija; * Iekšlietu ministrija; * Vides aizsardzības un reģionālās attīstības ministrija; * Datu valsts inspekcija; * CERT.LV. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde neietekmēs pārvaldes funkcijas vai institucionālo struktūru. Jaunu institūciju izveide, esošu institūciju likvidācija vai reorganizācija nav nepieciešama. Noteikumu projekts tiks īstenots esošo cilvēkresursu ietvaros. |
| 3. | Cita informācija | Nav. |

Ministru prezidenta biedrs,

aizsardzības ministrs  Artis Pabriks

Stalte, 67335349

[Madara.Stalte@mod.gov.lv](mailto:Madara.Stalte@mod.gov.lv)